Gedagte vir die dag: Nie soos die wêreld nie - Maroela Media
Keer jou gedagtes weg van die kwaad. Moenie jou dag moedeloos begin nie, dink positief oor God se plan met sy skepping. Konsentreer daarop om die goeie in mense en dinge raak te sien en dank God daarvoor. Vind raakpunte in gesprekke met mense wat Jesus dien sodat julle gedagtes kan deel en mekaar kan bemoedig. Verryk jou met boeke en leesstof wat geskryf is deur skrywers wat 'n diep geestelike verhouding met die Here het en wat Gees-geïnspireerde insigte, verhale en vertellings met hul lesers deel. Dit sal jou kennis en insig verbreed, jou siel verkwik en jou beloon met baie genotvolle ure van opbeurende, bemoedigende leestof.
Moenie in die moerasse van alternatiewe musiek en letterkunde vasval nie. Niks hier op aarde is volmaak nie en skrywers en toneelspelers het 'n plig om 'n spieël vir die samelewing op te hou, sodat hulle ook op daardie manier kan leer om tussen kwaad en goed te onderskei. Maar as die spieël gebruik word om lesers en kykers in te trek in 'n wêreld van duisternis, het dit geen goeie doel nie.
Die Bose is daarop uit om ons gedagtes binne te dring en ons te verwar met leuens. Maak jou Bybel oop, lees, bid as jy onseker is of gaan vra raad, maar moenie dat daar brommers in jou kop uitbroei nie.
Here, my gedagtes dwaal soms na vreemde plekke, plekke waar ek nie meer wil wees nie. Help my om nuut oor die verlede, hede en toekoms te dink. Bring my gedagtes in harmonie met u eie. Leer my om te onderskei tussen goed en kwaad.
Gedagte vir die dag: Nie op eie insig nie
Gedagte vir die dag: Nie vir die skyn nie
Dit is baie moeilik om daardie brommers wat in jou kop uitbroei, te keer. Vir 'n leeftyd vreet depressie jou op, mense vermy jou omdat dit "aansteeklik" is en jy word alleen gelaat! As soveel dinge teen jou draai, voel dit of jou geloof jou ook nie meer dra nie. Ek kan maar net weer bid vir krag van Hom.
Sterkte, johann cb. Onthou Hebr 13:5. Hy sal ons nooit verlaat of in die steek laat. Soms al waaraan ek vasklou
Baie baie sterkte Johann. Dis dikwels vreemdelinge wat jou dra, dink aan jou en bid vir jou en vir elke mens in Suid-Afrika wat besig is om moed te verloor. Mag die Here ons gedagtes vorm nog voor ons dit eers kan dink, want sonder Hom is dit onmoontlik om positief te bly.
God beproef ons op verskillende maniere. Hou net vas, Hy sal jou deur die storms lei en in die hemel sal hierdie geopenbaar word dat jou geloof jou gered het. Baie sterkte.
Johan, heel dikwels vind ons dit moeilik om insig in God se wil te bekom. Mag jy bemoedig word deur die krag van die werking van die Heilige Gees in jou gemoed om sodoende God se insig van Sy wil in jou lewe te ervaar en daardeur met 'n nuwe gees toegerus te word.